Wojerecy (KD/SN). Při nowej Wojerowskej wyšej šuli je mjeztym něšto dnjow ćežka technika zasadźena. Tam nastanje trojopólna sportowa hala, kotruž budu šulerjo za šulski sport runje tak wužiwać kaž sportowe towarstwa. Hala změje 300 přihladowarskich městnow a parkowanišćo, tak zo so wona tež za wjetše sportowe zarjadowanja hodźi, rozłoži wyši měšćanosta Torsten Ruban-Zeh (SPD) předwčerawšim při symboliskim prěnim zarywje. Tajku wulku halu z přihladowarskimi městnami město dotal nima. Arena VBH nima žanu tribunu a hala powołanskeho šulskeho centruma „Konrad Zuse“ słuša Budyskemu wokrjesej. „Za Wojerecy budźe to zawěsće zajimawe městno“, rjekny Ruban-Zeh. Wojerecy inwestuja do twara wosom milionow eurow. Z toho financuja 5,4 miliony eurow ze spěchowanskimi srědkami Zwjazka a Swobodneho stata Sakskeje.
szl_Latn